Gebrek aan geld kan sy droom kelder | Netwerk24
Gebrek aan geld kan sy droom kelder
Deur Avril Fillies 12 September 2018 06:02
Om oorsee te studeer is nie vir almal beskore nie, maar Dean Maart van Kuilsrivier was gelukkig om gekies te word om in Manchester, Engeland te gaan studeer.
Hy moet egter sowat R450 000 insamel om sy droom te bewaarheid.
Dean, 'n oud-leerder van die Hoërskool De Kuilen, is gekies nadat hy in 2017 op 'n Tony Stoop-rugbytoer in Engeland en Skotland was en daar raakgesien is. "Ek het die studiebeurs verwerf, maar is ingelig dat die beurs nie my studies dek nie, net 'n gedeelte daarvan. Ek sal die R450 000 uit my eie sak moet betaal," het hy gesê. Dié bedrag sluit sy klasgeld en huisvesting vir die jaar in.
Die probleem is dat hy net die studiebeurs ontvang as hy in Engeland is.
Tot op hede kon hy net R50 000 bybring en dis hopeloos te min. "Ek hoop daar is 'n borg wat my droom wil help moontlik maak, maar ek moet die geld hê voor die einde van September, indien nie vroeër nie. Dit is my droom om sportbestuur te gaan studeer – 'n kursus wat vyf jaar duur. Daarna wil ek dit wat ek daar geleer het, in Kuilsrivier kom terugploeg," het hy gesê.
Dean is tans lid van die Kuilsrivier-rugbyklub, maar het by die Laerskool De Kuilen ook aan swem, hokkie en atletiek deelgeneem. Indien hy die kans kry om in Manchester te gaan studeer, wil hy nie net sy kennis in die gemeenskap terugploeg nie, maar ook help om toekomstige sportsterre te ontwikkel.